Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 80/15/2202	Galanta, 27.3.2015
EEČ : 2-17-51-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého XXXXX, nar. XXXXX, maloletej XXXXX, nar. XXXXX, maloletého XXXXX, nar. XXXXX, bytom u matky XXXXX v XXXXX, XXXXX, bez prihlásenia, hoci mu zo zákona o rodine vyplýva povinnosť vyživovať svoje deti, pričom rozsah vyživovacej povinnosti mu bol určený rozsudkom Okresného súdu v XXXXX sp. zn. XXXXX zo dňa 15. 2. 2010, právoplatným dňa 25. 3. 2010, ktorým bol zaviazaný prispievať na výživu svojho maloletého syna XXXXX sumou 80 Eur mesačne, maloletej dcéry XXXXX sumou 60 Eur mesačne, maloletého syna XXXXX sumou 60 Eur mesačne, vždy do 15-teho dňa toho ktorého mesiaca vopred k rukám matky XXXXX, si túto povinnosť v XXXXX a všade tam, kde sa zdržiaval riadne,  pravidelne a v plnom rozsahu neplnil, časť rozhodného obdobia bol nezamestnaný, od 1. 3. 2014 doposiaľ je zamestnaný v spol. XXXXX pričom mu za obdobie od mesiaca november roku 2009 do mesiaca marec roku 2015 vrátane vznikol dlh na výživnom v celkovej výške 12.580 Eur voči matke svojich maloletých detí, 

lebo zanikla trestnosť činu

Odôvodnenie:

	Vyšetrovateľ Okresného riaditeľstva PZ v XXXXX, Odboru  kriminálnej polície XXXXX uznesením ČVS: XXXXX zo dňa 16. 1. 2015 podľa § 199 ods. 1 Trestného poriadku začal trestné stíhanie vo veci prečinu zanedbania povinnej výživy  podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona, následne uznesením ČVS: XXXXX zo dňa 26. 1. 2015  podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1, ods. 3 písm. b) Trestného zákona s poukazom na § 138 písm. b), písm. j) Trestného zákona na tom skutkovom základe, ako je uvedené vo výrokovej časti tohto uznesenia. 

	V priebehu skráteného vyšetrovania boli k predmetnej trestnej veci opakovane vypočutí: obvinený XXXXX, svedkyňa- poškodená XXXXX, do vyšetrovacieho spisu boli zadovážené listinné dôkazy, ako napr. rozsudok Okresného súdu XXXXX sp. zn. XXXXX zo dňa 15. 2. 2010, právoplatný dňa 25. 3. 2010, rozsudok Okresného súdu XXXXX sp. zn. XXXXX zo dňa 5. 4. 2006, právoplatný dňa 27. 4. 2006, rodné listy maloletých detí XXXXX, XXXXX a XXXXX, správy a posudky od zamestnávateľa obvineného, z ÚPSVaR XXXXX, mestského úradu XXXXX, vyjadrenie riaditeľa ÚVTOS XXXXX a iné.

	Podľa § 207 ods. 1, ods. 3 písm. b)  Trestného zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a spácha taký čin závažnejším spôsobom konania.	

Dňa 17. 3. 2015 predložil vyšetrovateľ PZ na Okresnú prokuratúru Galanta vyšetrovací spis s návrhom na zastavenie trestného stíhania z dôvodu zániku trestnosti činu, nakoľko obvinený si svoju vyživovaciu povinnosť dodatočne splnil a dlžné výživné v plnej výške uhradil.  

	Poškodená  XXXXX pri výsluchu dňa 26. 1. 2015 uviedla, že obvinený XXXXX od mesiaca november roku 2009 si svoju vyživovaciu povinnosť voči maloletým deťom riadne a v plnej výške neplnil, mal. XXXXX, XXXXX a XXXXX príležitostne posielal k sviatkom dary, oblečenie. Zároveň uviedla, že dňa 2. 9. 2014 jej obvinený na účet vedený v Raiffeisen BANK zaslal sumu 100 Eur, dňa 20. 10. 2010 jej na uvedený účet zaslal sumu 10 Eur, dňa 12. 12. 2014 sumu 10 Eur, dňa 20. 1. 2015 sumu 30 Eur, dňa 21. 1. 2015 sumu 20 Eur, dňa 23. 1. 2015 sumu 50 Eur. Zároveň do vyšetrovacieho spisu doložila potvrdenia o jednotlivých vkladoch obvineného na jej účet. Pri ďalšom výsluchu dňa 2. 2. 2015 svedkyňa- poškodená XXXXX uviedla, že obvinený XXXXX jej dňa 30. 1. 2015 osobne do vlastných rúk v mieste jej prechodného bydliska v XXXXX odovzdal finančnú hotovosť v sume 1.500 Eur, určenú na uhradenie zameškaného výživného. Dňa 23. 2. 2015 svedkyňa - poškodená XXXXX do zápisnice o jej výsluchu uviedla, že obvinený XXXXX dňa 20. 2. 2015 na jej účet vedený v Raiffeisen BANK zaslal sumu 10.000 Eur na úhradu zameškaného výživného voči ich maloletým deťom. Taktiež z ďalšieho vyjadrenia svedkyne - poškodenej vyplýva, že obvinený XXXXX si vyživovaciu povinnosť voči svojim maloletým deťom splnil aj v mesiaci marec 2015, kedy dňa 18. 3. 2015 svedkyni - poškodenej XXXXX uhradil sumu výživného 200 Eur do vlastných rúk. Svedkyňa - poškodená zároveň pri výsluchu uviedla, že pre neplnenie vyživovacej povinnosti obvineným maloleté deti netrpeli hmotnou núdzou ani zvýšenou chorobnosťou.

	Obvinený XXXXX sa k spáchaniu uvedeného prečinu priznal, uznal výšku zameškaného výživného, pričom uviedol, že svedkyni - poškodenej XXXXX postupne, v rôznych sumách, zameškané výživné v plnom rozsahu uhradil.

             Podľa ustanovenia § 86 ods. 1 písm. a) Trestného zákona trestnosť trestného činu zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Dodatočným uhradením dlžného výživného obvinený XXXXX splnil podmienky osobitného ustanovenia o účinnej ľútosti podľa § 86 ods. 1 písm. a) Trestného zákona, a keďže neplnenie vyživovacej povinnosti nemalo trvalo nepriaznivé následky, trestnosť uvedeného trestného činu zanikla.

	Pretože trestnosť činu s poukazom na ustanovenie § 86 ods. 1 písm. a) Trestného zákona zanikla, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Michaela Jančárová
prokurátorka